NFF og TV 2 krangler om Island-kampen
Hjemmekampen mot Island spilles klokken 20 tirsdag kveld. Da har TV 2 premiere på et nytt underholdningsprogram på hovedkanalen. Onsdag ettermiddag hadde kanalen fortsatt ikke endret sine planer. - Vi har ikke endret noen planer i løpet av dagen. Kampen ligger fast på Zebra, opplyser TV 2s sportssjef, Bjørn Taalesen, til NTB. Norges Fotballforbund forventer at TV 2 sender Norge - Island på hovedkanalen. Ifølge kommunikasjonsdirektør Svein Graff skal TV 2 gi et svar på sin beslutning onsdag.- Seertallene har vært sjokkerende lave for Norges kamper, hevder Taalesen. Han mener Island-kampen i teorien kan bli helt ubetydelig. Dersom Norge ikke slår Slovenia i Maribor fredag, samtidig som man er heldig med resultater i andre grupper, er VM-håpet definitivt ute. Taalesen sier dessuten at tidspunktet for kampen er uheldig. Først 14. september fikk TV 2 beskjed om at den skal spilles klokken 20. Kanalen har tre ukers frist for levering av sendeskjema og ønsker ikke å velte om på sin tirsdagskveld. Helt umulig er det dog ikke. - Seier i Slovenia vil endre bildet. Det er praktisk mulig å flytte den til hovedkanalen, men da skal den ha stor betydning, sier Taalesen.Graff viser til medieavtalen og mener tidspunktet for TV 2s uttalelser er uheldig. - For det første har ikke seertallene vært en del av avtalen. Og når Taalesen først trekker dem fram, er det dårlig timing, for Island-kampen kan vise seg å bli helt avgjørende. Vi forventer at den går på TV 2s hovedkanal, sier han. De to siste VM-kvalifiseringskampene ble begge sendt på TV 2. I snitt så 507.000 personer 0-2-tapet for Sveits, mens seertallet mot Kypros var 463.000. - Hva kan NFF gjøre dersom TV 2 nekter å sende kampen på hovedkanalen? - Da må vi forfølge det. Da må vi ta i bruk det som heter midlertidig forføyning, som er det første rettslige skrittet vi kan ta, sier Graff.
På grunn av lave seertall vil TV 2 sende Norges siste VM-kvalkamp på Zebra istedet for på hovedkanalen. Fotballforbundet mener det er et klart brudd på medieavtalen.